WASE WALU
Na Cava na Matanitu ni Kalou?
Na cava e tukuna na iVolatabu me baleta na Matanitu ni Kalou?
Na cava ena cakava na Matanitu ni Kalou?
Gauna cava sa na vakayagataka kina na Kalou na nona Matanitu me mai vakayacora na lomana e vuravura?
DUA na iwiliwili levu ni lewe i vuravura era kila vinaka na Masu ni Turaga. Na masu kilai levu oqo a cavuta sara ga na turaga o Jisu Karisito me ivakaraitaki vei ira na nona imuri. Oqo e dua na masu titobu. Nida dikeva mada ga na imatai ni tolu na ka e cavuta ena nona masu, sa rawa ni na matata cake vei keda e levu tale na ka e vakavuvulitaki ena iVolatabu.
2 Ena itekitekivu ni nona masu, a vakavulici ira kina na rogoci koya o Jisu ena nona kaya: “Dou qai masu…vaka oqo: ‘Tama i keimami mai lomalagi, me vakarokorokotaki na yacamuni, me yaco mai na nomuni matanitu, me caka na lomamuni e vuravura, me vaka sa caka tiko mai lomalagi.’” (Maciu 6:9-13, VV) Na cava na ibalebale ni tolu na ka e cavuta oqo?
3 Levu sara na ka eda sa vulica me baleta na yaca ni Kalou o Jiova. Eda sa tara tale ga mai e so na ka e vauca na inaki ni Kalou, na veika e sa vakayacora oti, kei na veika e se vo me vakayacora ena vukuda na kawatamata. Ia, na cava e vakaibalebaletaka o Jisu ena nona tukuna meda masu vaka oqo: “Me yaco mai na nomuni matanitu”? Na cava na Matanitu ni Kalou? Ena vakaitavi vakacava na Matanitu oqo ena vakarokorokotaki ni yaca ni Kalou? E veisemati vakacava na yaco mai ni Matanitu ni Kalou kei na vakayacori ni loma ni Kalou?
NA MATANITU NI KALOU
4 Na Matanitu ni Kalou e dua dina na matanitu e tauyavutaka sara ga na Kalou o Jiova, e digia tale ga na kena Tui. O cei na Tui ni Matanitu ni Kalou? O Jisu Karisito. Na itutu vakatui i Jisu e uasivia na veiliutaki kece vakatamata, sa rauta me vakatokai me “nodra Tui na tui, kei na nodra Turaga na turaga.” (1 Timoci 6:15) Na kaukaua e tu vua e rawa ni vakayacora kina na ka vinaka ena sega ni vakayacora rawa e dua na iliuliu vakatamata, veitalia na vinaka ni nona sasaga.
5 Ena veiliutaki mai vei na Matanitu ni Kalou? Ena rawarawa noda sauma na taro oqo ke da vakasamataka na vanua e sa tiko kina nikua o Jisu. Eda kila ni a vakamatei ena kau ni rarawa, oti, sa qai vakaturi. Dua na gauna lekaleka e muri sa qai biubiu me lako i lomalagi. (Cakacaka 2:33) O koya gona, oya sara ga na vanua ena veiliutaki mai kina na Matanitu ni Kalou—mai lomalagi. Oya na vuna e vakatoka kina na Matanitu ni Kalou na iVolatabu me “matanitu vakalomalagi.” (2 Timoci 4:18) Ena tiko mai lomalagi na Matanitu ni Kalou, ia ena lewai vuravura mai.—Vakatakila 11:15.
6 Na cava ena Tui uasivi duadua kina o Jisu? Kena imatai mada ga ni na sega ni mate rawa. Ni vakatauvatani Jisu na iVolatabu kei ira na tui vakatamata, e kaya me baleti Jisu ni “sa tu vei koya duaduaga na bula tawa mudu [“sega ni mate rawa,” NW], sa tiko e na rarama sa sega ni torovi rawa.” (1 Timoci 6:16) Kena ibalebale ni veika vinaka kece e vakayacora o Jisu ena tudei. Eda kila tale ga ni na vakayacora o koya e levu sara na ka vinaka vei ira na nona tamata.
7 Vakasamataka mada na parofisai oqo ni iVolatabu me baleti Jisu: “[E]na tiko ga vua na Yalo i Jiova, na Yalo ni vuku kei na lewa dina, na Yalo ni vakavuvuli kei na kaukauwa, na Yalo ni daukila ka kei na rerevaki Jiova. Ena rekitaka sara ko koya na rerevaki Jiova: ena sega ni lewa ko koya me vaka na ka sa rairai walega vua, se vunauca me vaka na ka sa rogoca e daligana: Ena lewai ira vakadodonu ga na dravudravua, ka lewa vakadodonu e na vukudra na yalomalumalumu e vuravura.” (Aisea 11:2-4) E tukuni ena veivosa oqo ni na lewa mai vakayalololoma na kawatamata o Jisu, ena Tui yalododonu tale ga. Sega li nida vinakata me liutaki keda e dua na iliuliu vaka oqo?
8 Oqo tale e dua na itukutuku dina me baleta na Matanitu ni Kalou: Ena sega ni veiliutaki duadua o Jisu. E so era na veiliutaki vata kei koya. Kena ivakaraitaki, a kaya vei Timoci na yapositolo o Paula: “Kevaka eda vosota eda na lewa vata kaya tale ga.” (2 Timoci 2:12, VV) Io, na Kalou e sa lesi Paula, Timoci, kei na so tale na tamata yalodina mera lai veiliutaki vata kei Jisu ena Matanitu vakalomalagi. E vica beka era na lesi ena ilesilesi oqo?
9 Eda sa dikeva ena Wase 7 ni ivola oqo ni a vakavuna na Kalou me raivotutaka na yapositolo o Joni “e dua na Lami [Jisu Karisito] sa tu e na ulu-ni-vanua ko Saioni [nona itutu vakatui mai lomalagi], a sa tu vata kaya e le dua na drau ka vasagavulu ka va na udolu, sa volai e na yadredra na yacana kei na yaca i Tamana.” O cei o ira na lewe 144,000 oqo? E sauma vei keda o Joni: “[O] ira oqo era sa dau muria na Lami e na veivanua kece ga e lakova…era sa voli mai vei ira na tamata me ra i sevu vua na Kalou kei na Lami.” (Vakatakila 14:1, 4, VV) Io, oqo o ira na imuri yalodina i Jisu Karisito era digitaki sara ga mera lai veiliutaki vakatui vata kei koya i lomalagi. Nira sa na vakaturi mai na mate mera lai bula i lomalagi, era sa na qai lai tomani Jisu mera “lewai vuravura mai.” (Vakatakila 5:10, NW) Tekivu mai na nodratou gauna na yapositolo na nona sa digia tiko e so na lotu Vakarisito yalodina na Kalou mera lewena na ilawalawa lewe 144,000.
10 E ituvatuva vakayalololoma na nona digitaki o Jisu kei ira na lewe 144,000 mera lewai keda mai na kawatamata. Ena vuku ni cava? E sega ni vulagi o Jisu ena ivakarau ni bula vakatamata, e sega tale ga ni lecava na rarawa eda dau sotava. E kaya o Paula ni o Jisu e “sega ni…dua ka sega ni lomani keda e na noda malumalumu, ia e dua ga ka dau veretaki e na veitikina kece sara me vakataki keda, ia e a sega sara ni bau i valavala ca ko koya.” (Iperiu 4:15, VV; 5:8) Era a sotava tale ga na veika dredre o ira mera na veiliutaki vata kei koya, ena gauna era se bula voli kina vakatamata. Kena ikuri, era sa vakila kece na dredre ni bula ivalavala ca kei na tauvimate. Sega gona ni vakabekataki ni nodra veiliutaki ena vakilai kina na veinanumi kei na veikauaitaki.
VEIKA ENA VAKAYACORA NA MATANITU NI KALOU
11 Ena gauna e kaya kina o Jisu mera masulaka na nona tisaipeli me yaco mai na Matanitu ni Kalou, a kaya mera masulaka tale ga me caka na lomana “e vuravura.” E tiko mai lomalagi na Kalou, eda kila tale ga nira dau vakayacora na lomana na nona agilosi yalodina. Ia, eda vulica ena Wase 3 ni ivola oqo ni sega ni qai vakayacora na loma ni Kalou e dua na agilosi, lai temaki rau tale ga o Atama kei Ivi me rau ivalavala ca. Eda na qai vulica ena Wase 10 e so tale na ka e tukuna na iVolatabu me baleti koya na agilosi ca oya, eda sa mai kila nikua me o Setani na Tevoro. A vakatarai o Setani kei ira na agilosi era sa digia mera muri koya—era vakatokai mera timoni—mera tiko vakalailai tale mai lomalagi. Kena ibalebale oya ni sega ni o ira kece mai lomalagi ena gauna oya era vakayacora tiko na loma ni Kalou. Ia, a qai veisau ena gauna sa tekivu lewa kina na Matanitu ni Kalou. Sa yavala na Tui lumuti vou, o Jisu Karisito, me rau vala kei Setani.—Vakatakila 12:7-9.
12 Oqo na veika e qai yaco me vaka e parofisaitaki: “Au sa rogoca e dua na domo levu mai lomalagi, sa kaya, Sa qai yaco na bula, kei na kaukauwa, kei na matanitu ni noda Kalou, kei na kaukauwa ni nona Karisito: ni sa biu sobu ko koya sa daubeitaki ira na wekada [Setani], o koya oqo sa beitaki ira tikoga e na mata ni Kalou e na siga kei na bogi.” (Vakatakila 12:10) O raica rawa e rua na ka bibi e tukuni ena tikinivolatabu oqo ni yaco? Kena imatai, sa tekivu lewa na Matanitu ni Kalou ena veiliutaki i Jisu Karisito. Kena ikarua, sa kolotaki sobu mai vuravura o Setani ni sa sega nona tikina mai lomalagi.
13 Na cava e vakilai ena vuku ni rua na ka e yaco oqo? Me baleti lomalagi, eda wilika: “O koya oqo mo reki kina na lomalagi, kei kemudou sa tiko kina.” (Vakatakila 12:12) Io, era reki na agilosi yalodina mai lomalagi ni sa yali mai kea o Setani kei ira nona timoni, sa ra tawani lomalagi ga o ira era yalodina vua na Kalou o Jiova. Era veiyaloni ra qai vakila na vakacegu dina. Sa qai vakayacori na loma ni Kalou mai lomalagi.
14 Vakacava o vuravura? E kaya na iVolatabu: “Dou na ca koi kemudou sa tiko e vuravura kei na wasawasa: ni sa lako sobu vei kemudou na tevoro, a sa cudru vakalevu, ni sa kila ko koya ena sega ni dede na nona gauna.” (Vakatakila 12:12) Dua na ka na cudru nei Setani ni sa kolotaki laivi mai lomalagi, sa lekaleka tale ga na nona gauna. Na levu ni nona cudru e sa mai vakavuna kina e levu sara na “ca” e vuravura. Eda na qai vakadeuca na veika “ca” oqo ena wase e tarava. Ia, me vaka ni sa kolotaki mai vuravura o Setani qai vakavuna e levu sara na “ca,” e rawa nida taroga: Na cava ena vakayacora na Matanitu ni Kalou me qai vakayacori rawa kina na loma ni Kalou e vuravura?
15 Nanuma tiko na inaki taumada ni Kalou me baleta na vuravura. O a vulica oqo ena Wase 3. A vakaraitaka mai Iteni na Kalou ni a nona inaki taumada me parataisi na vuravura oqo, ra qai bula tawamudu kina na tamata yalododonu. E qai vakavuna o Setani me rau ivalavala ca o Atama kei Ivi, oqo e vakaleqa sara ga na vakayacori ni loma ni Kalou e vuravura, ia e sega ga ni vakaseva. Se loma ni Kalou tiko ga mera “na taukena na vanua ko ira na yalododonu, ka tiko kina ka sega ni mudu.” (Same 37:29) Ena vakayacora oqo na Matanitu ni Kalou. Ena sala cava?
16 Vakasamataka mada oqo na parofisai e volai ena Taniela 2:44. E kaya: “E na nodra gauna na tui ko ya ena qai vakatura na Kalou ni lomalagi e dua na matanitu, ena sega sara ni vakarusai rawa: ia na matanitu ko ya ena sega ni biu tu me nodra na tamata tani, ia ena vurumemeataka ga ka vakaotia na veimatanitu oqori, ka na tu ga ka sega ni mudu.” Na cava eda vulica e ke me baleta na Matanitu ni Kalou?
17 Kena imatai, e tukuna vei keda ni na basika na Matanitu ni Kalou “e na nodra gauna na tui ko ya,” se gauna era se veiliutaki voli kina na veimatanitu vakatamata. Kena ikarua, e tukuna vei keda ni Matanitu ni Kalou oqo ena veiliutaki me tawamudu. Ena sega ni vakavuai rawa se me sosomitaki tale. Kena ikatolu, eda raica e ke ni na vala na Matanitu ni Kalou kei na veimatanitu kei vuravura. Ena qaqa na Matanitu ni Kalou. Sa na qai yaco me matanitu duadua ga e lewa mai na kawatamata. Sa na qai vakarurugi na kawatamata ena matanitu vinaka duadua era dau tatadrataka voli.
18 E levu sara na ka e vakamacalataka na iVolatabu me baleta na iotioti ni ivalu oya, me na vakasota kina na Matanitu ni Kalou kei na veimatanitu kei vuravura. Kena ivakaraitaki, e tukuna ni gauna sa na voleka kina na ivakataotioti, era na qai vakatetea na lasu na yalo velavela mera vakacalai ira kina “na tui ni veivanua e vuravura taucoko.” Na cava na nodra inaki? “Me vakasoqoni ira vata ki na i valu e na siga bibi ko ya, na siga ni Kalou Kaukauwa.” Era sa na qai vakasoqoni mai na tui kei vuravura “[e]na vanua sa vakatokai vaka-Iperiu ko Amaketoni.” (Vakatakila 16:14, 16, VV) Ena vuku ni veika e tukuni ena rua na tikinivolatabu oqo, e vakatokai kina na iotioti ni nodrau vakasota na veimatanitu kei vuravura kei na Matanitu ni Kalou me ivalu na Amaketoni.
19 Na ka vinaka cava ena rawata na Matanitu ni Kalou ena ivalu na Amaketoni? Vakasamataka tale mada na loma ni Kalou me baleta na vuravura. E loma ni Kalou me parataisi o vuravura, mera qai tawana ga na tamata uasivi era yalodina ena nodra qaravi koya. Ia, na cava e sega ni yaco tiko kina oya ena gauna sara ga oqo? Kena imatai, eda se bula ivalavala ca tiko na tamata, oya na vuna eda tauvimate kina, da mate yani. Ia, eda vulica ena Wase 5, ni mai mate ena vukuda o Jisu me rawa nida bula tawamudu. De dua o rawa ni nanuma na veivosa e volai ena Kosipeli i Joni. E tukuni kina: “Sa lomani ira na kai vuravura vakaoqo na Kalou, me solia kina na Luvena e dua bauga sa vakatubura, me kakua ni rusa ko ira yadua era sa vakabauti koya, me ra rawata ga na bula tawa mudu.”—Joni 3:16.
20 E dua tale na vuna e sega ni vakayacori tiko kina nikua na loma ni Kalou oya ni levu era sa via cakava ga na ka ca. Era lasu, era veidabui, era vakayacora tale ga na ivalavala vakasisila e vuqa. E sega ni lomadra mera vakayacora na loma ni Kalou. O ira era cakava na veika torosobu vaka oqo era na vakarusai ena ivalu ni Kalou na Amaketoni. (Same 37:10) Ia, e dua tale na vuna e sega ni vakayacori tiko kina e vuravura na loma ni Kalou, oya ena vuku ni ivakarau ni veiliutaki ni matanitu vakatamata. Levu na matanitu e voravora na nodra veiliutaki, so e rui malumalumu na nodra vakatulewa, e so tale e nodra cakacaka ga na veidabui. E tukuna vakamatata na iVolatabu: “Sa lewa…na tamata vua na tamata tani ka sa mani ca kina.”—Dauvunau 8:9.
21 Ni oti na Amaketoni, sa na dua ga na matanitu e liutaka na kawatamata, na Matanitu ni Kalou. Na Matanitu oya ena vakayacora na loma ni Kalou, ena kauta tale ga mai e levu sara na ka ni veivakalougatataki. Dua mada ga oya ni na vakatikitikitaki Setani kei ira na nona timoni. (Vakatakila 20:1-3) Sa na qai yaga vei ira na tamata talairawarawa na isoro i Jisu, sa na sega tale kina ni dua e tauvimate se mate. Sa na rawa ni bula tawamudu na tamata yadua ni sa na veiliutaki na Matanitu ni Kalou. (Vakatakila 22:1-3) Sa na veisautaki o vuravura me parataisi. Ena sala oqo, sa na qarava sara tiko ga kina na Matanitu ni Kalou na vakayacori ni loma ni Kalou e vuravura kei na kena vakarokorokotaki na yaca ni Kalou. Na cava e kena ibalebale oqo? Ena veiliutaki ni Matanitu ni Kalou, ena yaco na gauna mera sa na vakarokorokotaka na yaca i Jiova na tamata kece era bula e dela i vuravura.
GAUNA CAVA SA NA TEKIVU YAVALA KINA NA MATANITU NI KALOU?
22 Na nona tukuna vei ira nona tisaipeli o Jisu mera masuta “me yaco mai na nomuni matanitu” e dusia ni se sega ni tauyavu na Matanitu ni Kalou ena gauna oya. E qai tauyavu beka ena gauna ga e lesu kina i lomalagi o Jisu? Sega, baleta ni rau tukuna ruarua o Pita kei Paula ni a vakayacori vei Jisu na parofisai e cavuti ena Same 110:1 ena gauna e lesu kina i lomalagi. E tukuna na Same oya: “Sa kaya ko Jiova vua na noqu Turaga, Mo tiko e ligaqu i matau, me’u vakamalumalumutaki ira mada na nomu meca mei tutu-ni-yavamu.” (Cakacaka 2:32-35; Iperiu 10:12, 13) Kena ibalebale, e taura toka e dua na gauna me qai tauyavu na Matanitu ni Kalou.
23 E vakacava na balavu ni gauna oya? Ni bera na yabaki 1900, era sa cakacakataka e dua na ilawalawa era dau vulica vagumatua na iVolatabu, ni gauna oya ena cava ena yabaki 1914. (Raica e so tale na kena ivakamacala ena iKuri.) Na veika era yaco e vuravura me tekivu mai na 1914 e vakadeitaka ni a donu vinaka na nodra cakacakataka na gauna na ilawalawa dau vulica vagumatua na iVolatabu oqo. Na yaco ni veiparofisai e so ena iVolatabu e dusia ni sa tekivu veiliutaki vakatui o Karisito ena 1914, sa tekivu veiliutaki tale ga kina mai lomalagi na Matanitu ni Kalou. O koya gona, eda sa bula tiko oqo ena ‘gauna lekaleka’ e se vo vei Setani. (Vakatakila 12:12, VV; Same 110:2) Sa rawa nida tukuna ena nuidei ni dua ga na gauna oqo sa na yavala na Matanitu ni Kalou me mai vakayacora na loma ni Kalou e vuravura. Vakacava, sega beka ni itukutuku rogorogo vinaka oya vei iko? O vakabauta ni dina? O na raica ena wase tarava ni oqo dina na veika e tukuna na iVolatabu.
NA KA E KAYA NA IVOLATABU
- E veiliutaki mai lomalagi na Matanitu ni Kalou, e kena Tui o Jisu Karisito, ena digitaki mai vuravura e lewe 144,000 mera veiliutaki vata kei koya.—Vakatakila 14:1, 4.
- Tekivu veiliutaki na Matanitu ni Kalou ena 1914, yabaki tale ga oya e kolotaki sobu kina mai vuravura o Setani ni sa sega na nona tikina mai lomalagi.—Vakatakila 12:9.
- Sa voleka na gauna me vakarusai ira kina na veimatanitu vakatamata na Matanitu ni Kalou, sa na qai veisautaki o vuravura me parataisi.—Vakatakila 16:14, 16.
Taro ni Vuli
1. Na masu kilai levu cava eda na vakarau dikeva?
2. Na cava e tolu na ka a vakavulica o Jisu me lewe ni nodra masu na nona tisaipeli?
3. Na cava e dodonu meda kila me baleta na Matanitu ni Kalou?
4. Na cava na Matanitu ni Kalou, o cei na kena Tui?
5. Ena veiliutaki mai vei na Matanitu ni Kalou, ena vakilai e vei na kena lewa?
6, 7. Na cava ena uasivi kina na veiliutaki vakatui nei Jisu?
8. O cei ena lai veiliutaki vata kei Jisu?
9. Lewe vica era na lai veiliutaki vata kei Jisu, ena gauna cava sa tekivu digitaki ira kina na Kalou?
10. Na cava eda kaya kina ni dua na ituvatuva vakayalololoma na nona digitaki o Jisu kei ira na lewe 144,000 mera lewa mai na kawatamata?
11. Na cava a kaya o Jisu ni dodonu me ratou masulaka na nona tisaipeli me baleta na loma ni Kalou?
12. Cava e rua na ka bibi a yaco e vakamacalataki ena Vakatakila 12:10?
13. Na cava e sa yaco ena nona sa yali mai lomalagi o Setani?
14. Na cava e sa yaco ni sa kolotaki sobu mai vuravura o Setani?
15. Na cava na loma ni Kalou me baleta na vuravura?
16, 17. Na cava e tukuna vei keda na Taniela 2:44 me baleta na Matanitu ni Kalou?
18. Na cava na yaca ni iotioti ni ivalu me na vakasota kina na Matanitu ni Kalou kei na veimatanitu kei vuravura?
19, 20. Na cava e sega ni vakayacori rawa tiko kina e vuravura ena gauna sara ga oqo na loma ni Kalou?
21. Na cava ena cakava na Matanitu ni Kalou me vakayacori rawa kina e vuravura na loma ni Kalou?
22. Eda kila vakacava ni a se sega ni tauyavu na Matanitu ni Kalou ni se tiko e vuravura o Jisu, se gauna ga e lesu kina i lomalagi?
23. (a) Tekivu veiliutaki ena gauna cava na Matanitu ni Kalou? (b) Na cava ena veivosakitaki ena wase tarava?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn